Kamphaug ble født på Sandungskalven i Nordmarka 2. mars 1864. Familien flyttet deretter til Kamphaug i Nordmarka. Han giftet seg med Kari Halvorsdatter Skjervum 14. februar 1898. De fikk barna Klara Betzy (f. 13. juli 1898), Ingbjørg (f. 11.6.1901) og Astrid Helene (f. 1. mars 1907). Han var onkel til Bjarne Iversen som blant annet tok sølv på stafett for herrer i OL i Garmisch-Partenkirchen i 1936. Han arbeidet som skogvokter for godseier Harald Løvenskiold og bodde på Hakloa der han døde 14. mai 1923. Nils Kamphaug var en god skiløper og tok blant annet tredjeplassen på den første femmila i Holmenkollen 7. februar 1888. Han var også en av stifterne av Maridalens vel. Han var initiativtaker til og første formann i Nordmarkens Idrettsforening som ble stiftet i 1917.